Številka: 06102–11/2024/7

Datum: 31.5.2024

ZAPISNIK

o inšpekcijskem nadzoru nad izvajanjem Zakona o javnih financah in

predpisov, ki urejajo poslovanje s sredstvi državnega proračuna

pri Centru za usposabljanje, vzgojo in izobraževanje Janeza Levca Ljubljana,

Karlovška cesta 18, 1000 Ljubljana

**št. proračunskega uporabnika: 26433**

Inšpekcijski nadzor je bil opravljen na podlagi 102. do 104. člena Zakona o javnih financah[[1]](#footnote-2) in Zakonu o splošnem upravnem postopku[[2]](#footnote-3).

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor sta opravila █, reg. št. izkaznice █ in █, reg. št. izkaznice █, proračunska inšpektorja Urada Republike Slovenije za nadzor proračuna (v nadaljevanju: UNP).

V postopku je bil opravljen pregled dokumentacije, ki jo je predložil proračunski uporabnik pri izvajanju nadzora in dokumentacija, ki jo je Uradu RS za nadzor proračuna prejel po elektronski pošti. V postopku nadzora je s strani proračunskega uporabnika sodelovala računovodja ga. █.

Nadzor je bil opravljen v dneh 20. 5. in 27. 5. 2024 na sedežu proračunskega uporabnika, ter v obdobju od 20. 5. 2024 do 30. 5. 2024 (s prekinitvami) na sedežu Urada RS za nadzor proračuna in z opravljanjem dela v drugih prostorih Urada za nadzor proračuna. Razgovor z odgovornimi osebami upravičenca (ravnateljem in računovodjo) je bil opravljen v poslovnih prostorih Centra za usposabljanje, vzgojo in izobraževanje Janeza Levca Ljubljana, Karlovška cesta 18, 1000 Ljubljana, dne 20. 5. 2024.

# Predmet inšpekcijskega nadzora

Predmet inšpekcijskega nadzora je bila poraba sredstev dobljenih iz proračuna RS v letu 2023, skladnost porabe z zakoni in predpisi, ki urejajo poslovanje s sredstvi državnega proračuna. Obdobje nadzora je bilo leto 2023.

Znesek nadziranih sredstev iz proračuna Republike Slovenije za leto 2023 je bil glede na podatke iz izpisa MFERAC v višini 8.762.559,94 EUR.

# Materialno pravna ureditev nadziranega področja

* Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23),
* Zakon o izvrševanju proračunov Republike Slovenije za leti 2022 in 2023 (Uradni list RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 – ZIPRS2324),
* Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23),
* Pravilnik o osnovnošolskem izobraževanju učencev s posebnimi potrebami na domu (Uradni list RS št. 22/16),
* Pravilnik o merilih in metodologiji za določanje obsega sredstev za materialne stroške za izvedbo programa osnovne šole in programov osnovne šole s prilagojenim programom (Uradni list RS, št. [41/17](https://www.uradni-list.si/glasilo-uradni-list-rs/vsebina/2017-01-2138), [47/18](https://www.uradni-list.si/glasilo-uradni-list-rs/vsebina/2018-01-2428), [145/21](https://www.uradni-list.si/glasilo-uradni-list-rs/vsebina/2021-01-2858) in [60/22](https://www.uradni-list.si/glasilo-uradni-list-rs/vsebina/2022-01-1372)).

# Osnovni podatki o proračunskem uporabniku

|  |  |
| --- | --- |
| Naziv zavezanca | Center za usposabljanje, vzgojo in izobraževanje Janeza Levca Ljubljana |
| Kratek naziv | Center Janeza Levca Ljubljana |
| Področje dela | Center Janeza Levca Ljubljana (CJL) je vzgojno izobraževalna ustanova, ki je namenjena vzgoji in izobraževanju ter usposabljanju otrok in mladostnikov s posebnimi potrebami, predvsem učencem z motnjami v duševnem razvoju in avtizmom. Namenjena je tudi podpori rednim vzgojno izobraževalnim ustanovam; v obliki specialne pedagoške podpore učencem ter svetovanj in izobraževanj za strokovne delavce in starše. Veliko dejavnosti je namenjenih tudi zaposlovanju in socialnemu vključevanju. |
| Matična št. | 5050758000 |
| Davčna št. | 94338558 |
| Vrsta proračunskega uporabnika | posredni proračunski uporabnik (PPU) – javni zavod |
| Št. proračunskega uporabnika | 26433 |
| Odgovorna oseba | ravnatelj █ |

CJL sestavlja pet organizacijskih enot: tri šole, Dom in Izobraževalni center Pika.  Poleg tega sta znotraj CJL tudi dva oddelka, Oddelek za izvajanje dodatne strokovne pomoči (Mobilna specialno pedagoška služba) in Oddelek za projektne dejavnosti. Ustanoviteljica ustanove je Mestna občina Ljubljana. CJL je tudi ustanovitelj Delovnega in zaposlitvenega centra Janeza Levca, ki izvaja socialno varstveno storitev varstva, vodenja in zaposlitve pod posebnimi pogoji ter Janez dela – Zaposlitvenega centra.

Ustanoviteljica CJL je Mestna občina Ljubljana, organi CJL so svet zavoda, ravnatelj zavoda ter strokovni in drugi organi (vzgojiteljski zbor in svet staršev). Ravnatelj je poslovodni organ in pedagoški vodja. V mandatu od 2021 do 2025 je ravnatelj █.

Dejavnosti mladinskega doma se financirajo iz državnega proračuna, proračuna Mestne občine Ljubljana, s prodajo storitev in izdelkov iz dejavnosti CJL, prispevkov, donacij oziroma drugih virov v skladu z aktom o ustanovitvi.

# Opis dejanskega stanja in ugotovitve

Sredstva iz proračuna RS za izvajanje dejavnosti CJL je v inšpiciranem obdobju zagotavljalo Ministrstvo za vzgojo in izobraževanje:

* na podlagi Sklepa o obsegu financiranja dejavnosti v letu 2023 št. 406-44/2022/3-411 z dne 4. 12. 2023 je vrednost sredstev znašala 8.460.630,55 EUR.
* na podlagi posameznih sklepov o zagotovitvi sredstev za osnovnošolsko izobraževanje na domu (posameznega) učenca s posebnimi potrebami za šolsko leto 2023/2024,
* na podlagi Pogodbe št. C3330-22-102016/8 o financiranju prevoza učencev s posebnimi potrebami ob pouka prostih dnevih v šolskem letu 2022/2023,
* na podlagi Pogodbe št. C3350-23-102000/3 o financiranju prevoza učencev s posebnimi potrebami ob pouka prostih dnevih v šolskem letu 2023/2024.

Sredstva, ki jih na podlagi 81. člena Zakona o organizaciji in financiranju vzgoje in izobraževanja zagotavlja Proračun RS, so namenjena za plače z davki in prispevki ter druge osebne prejemke in materialne stroške, v skladu z normativi in standardi, ki veljajo za izvajanje vzgojno-izobraževalnih programov osnovnih šol in osnovnih šol s prilagojenim programom ter OR poročilom.

Pravilnik o merilih in metodologiji za določanje obsega sredstev za materialne stroške za izvedbo programa osnovne šole in programov osnovne šole s prilagojenim programom določa merila in metodologijo za vrednotenje materialnih stroškov za izvedbo programa osnovne šole in programov osnovne šole s prilagojenim programom, ki se financirajo iz sredstev državnega proračuna, in sicer za nadomestila stroškov delavcem v skladu s kolektivno pogodbo (dnevnice, potnine, nočnine), nabavo učil in učnih pripomočkov, opredeljenih kot drobni inventar, strokovno literaturo in potrošni material za pripravo in izvedbo pouka, stroške obveznih ekskurzij, storitve zunanjih izvajalcev, telekomunikacijske stroške, stroške plačilnega prometa, stroške za nadaljnje izobraževanje in usposabljanje strokovnih in drugih delavcev, stroške zdravniških pregledov delavcev (v nadaljnjem besedilu: programsko odvisni stroški) in za oskrbo otrok in mladostnikov s posebnimi potrebami v skladu z odločbo o usmeritvi.

CJL vodi evidenco prisotnosti učencev, ki služi kot podlaga za vložitev zahtevkov na Ministrstvo za vzgojo in izobraževanje za povračilo stroškov. Navedeno je skladno z določbami Pravilnika, ki določa, da se kritje stroškov oskrbe in razširjene oskrbe vrši na podlagi dejanske realizacije.

Iz pregledane dokumentacije izhaja, da Ministrstvo za vzgojo in izobraževanje izplačuje sredstva mesečno na podlagi zahtevkov preko aplikacije KPIS in drugih aplikacij. Za financiranje plač zaposlenih se podatke črpa iz programa Kpis (podatki o delavcih vzgoje in izobraževanja), za pokritje osnovnih materialnih stroškov pa iz Organizacijskega poročila (OR poročila), ki ga morajo predstojniki zavodov in šol pripraviti do oktobra. V tem poročilu so podatki o oddelkih, učencih, in specifikah, ki so potrebne za izračun zneska, ki ga zagotovi ministrstvo. Ministrstvo za vzgojo in izobraževanje zavodu CJL izda sklep, s katerim določi višino sredstev za plače in materialne stroške za posamezno leto.

CJL je predložil konto kartico prihodkov za leto 2023 prejetih s strani Ministrstva za vzgojo in izobraževanje (konto 760). Analitično so ločeno po kontih evidentirana prejeta sredstva glede na namen porabe (prehrana delavcev, plače, materialni stroški, prevozi delavcev, šola v naravi, povračila za gojence zavoda, …). Skupna višina materialnih stroškov znaša 224.709,89 EUR, in nakazana s strani ministrstva na mesečnem nivoju (ena dvanajstina, cca 18t EUR na mesec).

Materialni stroški, za katere so sredstva prejeta iz državnega proračuna, so razdeljeni po stroškovnih mestih (SM: dom, jarše, levstik, dečkova, mobilna in uprava). Na podlagi pregledane dokumentacije in izbranih prejetih računov nepravilnosti ni bilo ugotovljenih.

**Proračunska inšpektorja na podlagi pregledane dokumentacije nista ugotovila nepravilnosti pri namenskosti porabe proračunskih sredstev.**

# POVZETEK

Pri CJL je bil opravljen proračunski nadzor nad porabo proračunskih sredstev, ki jih je inšpicirani zavod v letu 2023 prejel iz proračuna v obliki financiranja za izvajanje dejavnosti vzgoje in izobraževanja ter usposabljanja otrok in mladostnikov s posebnimi potrebami. Sredstva, ki jih na podlagi 81. člena Zakona o organizaciji in financiranju vzgoje in izobraževanja zagotavlja Proračun RS, so namenjena za plače z davki in prispevki ter druge osebne prejemke in materialne stroške, v skladu z normativi in standardi, ki veljajo za izvajanje vzgojno-izobraževalnih programov osnovnih šol in osnovnih šol s prilagojenim programom ter OR poročilom.

Znesek materialnih stroškov je določen s Pravilnikom o merilih in metodologiji za določanje obsega sredstev za materialne stroške za izvedbo programa osnovne šole in programov osnovne šole s prilagojenim programom.

Proračunska inšpektorja pri nadzoru porabe sredstev za materialne stroške nista ugotovila nepravilnosti.

V skladu s 116. členom Zakona o splošnem upravnem postopku mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

# Pouk o pravnem sredstvu

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov mf.unp@gov.si, v roku 15 dni po vročitvi zapisnika.

 █

 █

Vročiti: Centru Janeza Levca Ljubljana, Karlovška cesta 18, 1000 Ljubljana – po ZUP.

1. Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZfisP, 96/15 – ZIPRS1617, 13/18, 195/20 – odl. US in 18/23 – ZDU-1O; v nadaljevanju: ZJF) [↑](#footnote-ref-2)
2. Zakon o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb; v nadaljevanju: ZUP). [↑](#footnote-ref-3)